

KINNITATUD

RMK riigihangete osakonna

juhataja käskkirjaga 1-47.2738/1.

## 1. Hanke nimetus ja viitenumber

* 1. Hanke nimetus: Aiu-Nasja luha truubi ja Palupõhja luha tee ehitamine
  2. Viitenumber: 260009
  3. Klassifikatsioon: maaparandustööd 45112320-4; teetööd 45233140-2
  4. Hankemenetluse liik: avatud hankemenetlus
  5. Rahastaja fond: Euroopa Liidu Ühtekuuluvusfond
  6. Meede: 2014-2020.8.1 Kaitsealuste liikide ja elupaikade säilitamine ning taastamine
  7. Projekti nimetus: RMK looduskaitselised tegevused (Valdkond 2014-2020.8.1.2 Pool-looduslike koosluste hooldamiseks vajaminevad investeeringud)
  8. Projekti number: 2014-2020.8.01.001.02.15-0076.

## 2. Hanke läbiviija

RMK riigihangete osakond

* 1. ***3. Hankedokumendid, info pakkumuste esitamise ja avamise kohta***

**3.1. hankedokumendid, tehniline info**

Hange viiakse läbi riigihangete keskkonnas (edaspidi eRHR). Hankes osalemiseks, teavituste saamiseks ja küsimuste esitamiseks läbi eRHRi peavad pakkujad avaldama oma kontaktandmed, registreerudes hanke juurde „Hankes osalejad“ lehel.

Kõik selgitused huvitatud isikutelt laekunud küsimustele ning muudatused hankedokumentides tehakse kättesaadavaks eRHR kaudu. Pärast teate avaldamist või dokumendi lisamist saadab eRHRi süsteem automaatteavituse registreeritud isikutele. Samuti esitab hankija otsused pakkujatele eRHR süsteemi kaudu, mille lisamise kohta saadab eRHRi süsteem automaatteavituse.

Käesoleva hanke dokumendid võivad sisaldada andmeid selliste kaitstavate loodusobjektide asukohtade kohta, mille avalikustamine (näiteks massiteabevahendites) on keelatud. Hankedokumendi allalaadimisega võtab isik endale kohustuse tagada avalikustamiskeelu järgimine.

### 3.2. pakkumuste esitamine

Pakkumus tuleb esitada elektrooniliselt eRHRi keskkonna kaudu aadressil <https://riigihanked.riik.ee> hanketeates toodud ajaks.

### 3.3. pakkumuste avamine

Pakkumused avatakse hankija poolt eRHRi keskkonnas hanketeates toodud aja saabumise järel.

## 4. Hanke lühikirjeldus

4.1. Hanke eesmärgiks on hankelepingu (te) sõlmimine Aiu-Nasja luha truubi ja Palupõhja luha tee, mis asuvad Tartu maakonnas Elva vallas, Rämsi ja Palupõhja külas, ehitustööde teostamiseks. Hange on jaotatud kaheks osaks. Täpsem tööde tehniline kirjeldus on esitatud hankedokumendi punktis 5.

4.2. Tööde tehniliseks aluseks on:

Hankeosa 1 - Vesine OÜ poolt koostatud „Aiu-Nasja luha truubi ehitusprojekt“; hankeosa 2 - Kobras AS „Palupõhja luha tee ehitamise ehitusprojekt“ (Lisa 4 – Projekt) ning asjakohastel juhtudel sellest projektist erinevuste kohta hankedokumentides esitatud täpsustused.

Objektiga on võimalik tutvuda: metsaparandaja Rein Kilgi, tel: 5073440, e-mail: [rein.kilgi@rmk.ee](mailto:rein.kilgi@rmk.ee).

4.3. Hange on jaotatud kaheks osaks. Pakkuja võib teha pakkumuse ühele või mitmele hanke osale. Hankija võib sõlmida hankelepingu mõlema osa kohta eraldi.

Töövõtja annab tellijale valmis töö lõplikult üle hiljemalt mõlemas hankeosas 15.09.2023. Ehitusobjekti dokumentide üleandmiseks ja vastuvõtmiseks ning ehitusobjekti kasutuselevõtu dokumentide vormistamiseks on aega kuni 1.11.2023. Hankija soovib hankelepingu (d) sõlmida mõislikul esimesel võimalusel peale hankemenetluses lepingu sõlmimise võimaluse tekkimist ning pakkuja kohustub lepingu allkirjastama koheselt peale hankijalt vastavasisulise ettepaneku saamist.

4.4. Töödele on nõutav teostusgarantii kestvusega 2 aastat arvates kasutuselevõtu akti allkirjastamisest Tellija poolt. Tööde teostamise ajaks on nõutav pangagarantii 10 % hankelepingu sõlmimise aluseks olnud eduka pakkumuse maksumusest või sama summa deponeerimine Tellija pangakontole.

4.5. Pakkuja võib teha pakkumuse ühele või mõlemale hanke osale. Hankija võib sõlmida hankelepingu iga osa kohta eraldi.

## 5. Hanke tehniline kirjeldus

Hange on jaotatud kaheks osaks:

1. hankeosa - Aiu-Nasja luha truubi ehitamine
2. hankeosa - Palupõhja luha tee ehitamine.

Objektid asuvad Tartu maakonnas Elva vallas, Rämsi ja Palupõhja külas. Ligipääs Aiu-Nasja luha ehitatavatele truupidele on tagatud mööda „Tallinn-Tartu“ maanteelt alguse saavat „Laeva-Palupõhja“ metsateed ning seejärel mööda metsateid „Laeva metskonna ringteed“ ja „Nasja teed“. Metsateede lõppedes on vajalik liikuda ca 800m mööda hooldatavat luhta ning läbida kaks kividega kindlustatud koolmekohta.-

Ligipääs Palupõhja luha ehitatavale teele on tagatud mööda „Tallinn-Tartu“ maanteelt alguse saavat „Laeva-Palupõhja“ metsateed.

Enne ehitustöid on vaja teostada objektidel võsa, peenmetsa ja metsa raie ja kokkuvedu (1000m). Raie käigus tuleb teha raiutavatest puudest etteantud sortimenti, see kokku vedada ja ladustada etteantud kohta (metsaveo autoga juurdepääsetavasse kohta). Tasustatakse raie tööd hankes küsitud ühikuhindades kokkuveetud ja ladustatud materjali mahu järgi. Raiutud metsamaterjali ei või jätta kokkuvedamata objektile, see tuleb kokkuvedada ja ladustada etteantud kohta.

Edasi tuleb teostada kändude juurimine (0,38 ha). Kännud juuritakse kogu trasside ulatuses sealt, kus kasvab tihe võsa ja peenmets ning mets. Võsaga kaetud aladel töödeldakse kraavi nõlva võimalusel freesimise teel. Kraavide nõlvadel tuleb kännud tasandada freesimise teel seal, kus sette eemaldamisel ei ole vajalik nõlvade korrigeerimiseks teostada kaevet, seda liivapinnastes olevatel kraavidel. Kändude freesimise puhul ei tohi kändude kõrgus olla üle 10cm. Juuritud kännud ja väljatulnud kivid tuleb Palupõhja teel objektilt äravedada.

Aiu-Nasja luha truubi objektil on ette nähtud maaparandussüsteemi eesvoolu „Ristsaare (TTP-267)“ 2102360010821/001 uuendamine kuni 315m. Samuti on ettenähtud ühe koprapaisu likvideerimine. Likvideeritud koprapaisu materjali peab paigaldama veejuhtme servast vähemalt 5 m kaugusele juhul, kui materjal ei sega maa kasutamist või ära vedama. Koprapaisude lammutamise ja kaevetööde vahele peaks jääma piisavalt pikk periood, mille käigus leondunud pinnas saaks vabaneda liigsest veest ja saavutada stabiilsuse.

Palupõhja luha teel mullavalli taha kogunev vesi tuleb läbi valli kraavi juhtida 30cm läbimõõdu ja 9m pikkuse plasttoruga Di 300mm SN8 (veeviimar, tüüp VV-300). Veeviimarid on ette nähtud ehitada vastavalt tüüpjoonisele 1.7 (2013.a). Ette on nähtud 9 veeviimari paigutus teed läbivate nõvade kohale. Veeviimaritele otsakuid ei ehitata. Palupõhja luha teel ehitatakse ka üks uus Ø-600mm plasttruup mattotsakutega (MAO). Truubi kohal peab tee muldkeha ja katendi kogupaksus olema Ø 60 cm plasttruubil 0,55 m. Truubil tuleb kandevõime suurendamiseks kasutada puitalust. Puitalus tuleb ehitada vastavalt kogumikule „Maaparandusrajatiste tüüpjoonised“ (Tallinn, 2019). Truup tuleb paigaldada kraavi olemasolevale põhjale vastavuses kraavi pikikaldega.

Aiu-Nasja luha truup on ettenähtud rajada 1500m plasttruup (SN8) 13m pikkusena.

Truubi T1 ehituskaevikust vee möödavoolu tagamise järel on ette nähtud plasttruubi paigaldamiseks ehituskaeviku rajamine põhja laiusega 2,00m. Ehituskaeviku põhja aluspinnasele (risti truubi teljega) paigaldatakse geotekstiili (Deklareeritud tõmbetugevus MD/CMD ≥20 kN/m, 5,0 m lai) paanid, mille ülekate peab olema vähemalt 0,50m ning geotekstiili paanide pikkus peab olema niisugune, mis võimaldab geosünteedi keeramist killustikust aluse peale „kotti“ (ülekattega 0,50m). Geotekstiilist paanidele rajatakse enne „koti“ keeramist truubi pikkuse ulatuses killustikust fr.32-64 alus pealt laiusega 2,90m ja paksusega 0,30m. Killustikust padjand tihendatakse tihendusastmeni 98% Proctori järgi, mille järel keeratakse geotekstiili paanide otsad aluse peale ja rajatakse truubi paigaldamiseks 0,10m paksune liivast sujutuskiht, mida ei tihendata. Killustikust ja geotekstiiliga ümbritsetud ehk kotti keeratud alusele liivast sujutuskihi rajamise järel on ette nähtud truubitoru paigaldamine alusele. Truubi ehituskaeviku tagasitäide on ette nähtud teostada juurde veetavast mineraalpinnasest. Juurde veetava mineraalpinnase filtratsiooni moodul ei tohi olla suurem kui 0,5m/ööp ning mineraalpinnas ei tohi sisaldada kive ja veerist, mille läbimõõt on suurem kui 64mm. Mineraalpinnasest tagasitäite kihtide paksus ei tohi olla suurem kui 0,30m ja tagasitäide tuleb teostada samaaegselt mõlemalt poolt truupi koos tihendamisega tihendusastmeni 95% Proctori järgi.

Truubi T1 mineraalpinnasest muldkehale pealt laiusega 6,30m ja nõlvusega 1:1,75 on ette nähtud laienevate otstega katendi rajamine pealt laiusega 4,5m ja pikkusega 25m. Truubi T1 kohale rajatava katendikonstruktsiooni kihid ülevalt alla on järgnevad:

* Killustik fr.8/16 h=0,07m (kiilumiseks)
* Geokärg kõrgusega 0,15m ja laiusega ≈4,50m täidetud killustikuga fr.16/32 h=0,20m
* Killustik fr.32/64 h=0,20m ümbritsetuna alt ja külgedelt geotekstiiliga (Deklareeritud tõmbetugevus MD/CMD ≥20 kN/m, 5,0 m lai)
* Mineraalpinnasest truubi muldkeha ja tasandatud ol.olev maapind

Killustikust truubi T1 kohale rajatava katendikonstruktsiooni ehitamisel on ette nähtud paigaldada pikki ülepääsu viiemeetri laiused IV profiili geoteksttiili paanid. Geotekstiili paanide omavaheliseks ülekatteks piki ülepääsu peab olema 1,0m. Geotekstiilile rajatakse omakorda killustikust fr.32/64 aluskiht paksusega 0,20m ning geotekstiili ääred keeratakse mõlemast servast rajatud killustikust alusele. Alt ja külgedelt ümbritsetud killustikust alusele paigaldatakse omakorda geokärjed kõrgusega 0,15m ja laiusega ≈4,50m. Geotekstiilile paigaldatav perforeeritud ning gofreeritud tekstuuriga geokärg tuleb enne killustikuga fr.32-64 (h=0,20m) täitmist pingestada ja ankurdada killustikust alusesse. Geokärje paanide omavaheliseks ühendamiseks tuleb kasutada plastik klambreid. Geokärje täitmise järel 0,20m paksuse killustiku fr.32-64 kihiga on ette nähtud killustikust fr.8/16 kiilumiskihi rajamine.

Truubi T1 kohale katendikonstruktsiooni rajamise järel või samaaegselt on ette nähtud ka truubi sisse- ja väljavoolu kindlustuste rajamine. Kivikindlustuse rajamiseks on ette nähtud kasutada maakive Ø=0,30…0,40m ning kivide vahelised tühimikud tuleb täita killustikuga fr.16-32. Truubi otsaku kindlustused peavad ulatuma truubi kohale rajatava katendi pealispinnaga samale kõrgusele või kõrgemale ning eesvoolu voolusängist pikki ülepääsu katendit vähemalt 2m kummalegi poole. Eesvoolu voolusäng on truubist ülesvoolu ette nähtud kindlustada 2m ulatuses ning terastorutruubist allavoolu 5m ning voolusängi kindlustused peavad ulatuma ümbritseva maapinnaga samale kõrgusele. Truubi T1 kindlustuste rajamise käigus on ette nähtud ka kuue tähisposti paigaldamine ehk 3tk mõlemasse tee serva.

Truubi T1 kindlustuste rajamise järel on ette nähtud eesvoolule rajatud ajutiste kohapealsest pinnasest tõketammide likvideerimine ning selle käigus saadava pinnase tasandamine samale alele, kust saadi pinnas tõketammide rajamiseks.

Truubi T2 rajamiseks on ette nähtud 0,4m läbimõõduga plasttorutruubi paigaldamine pikkusega 9m ja mattotsaku MAO rajamine. Paigaldatav plasttruup peavad vastama ringjäikusele SN8 ja olema seest siledaseinalased ning väljast peab plasttorutruup olema gofreeritud. Truubi T2 aluse ehitamiseks ning ehituskaeviku tagasitäitmiseks on ette nähtud kasutada juurde veetavast mineraalpinnast. Juurde veetava mineraalpinnase filtratsiooni moodul ei tohi olla suurem kui 0,5m/ööp ning mineraalpinnas ei tohi sisaldada kive ja veerist, mille läbimõõt on suurem kui 64mm. Truubile T2 kohale on ette nähtud sama 4,5m pealt laiusega katendikonstruktsiooni rajamine, mis truubil T1 aga truubile T2 rajatava laienevate otstega katendi pikkuseks on 20m. Truubile rajatav katend tuleb ühtlaselt luha pinnaga kokku viia.

**NB!!! Truup T2 võib lepingu sõlmimise järgselt ja ehituse ajal ka ära jääda (seda ei ehitata välja).**

**Palupõhja luha tee (1,17 km)** algab Laeva-Palupõhja teelt ja lõpeb kvartali LV207 eraldisel 24. Tee rajatakse süvendisse. Pealt peab tee kate jääma olemasoleva maapinnaga samale tasapinnale. Tee katendi pealt laiuseks on ehituse järgselt 4,0 m. Teele on kandva kihi ja pinnas eraldamiseks ette nähtud geotekstiil (Deklareeritud tõmbetugevus MD/CMD ≥20 kN/m, 5,0 m lai). Kandvaks kihiks on paekivi killustik, fr 32/64 mm (30 cm) ja kulumiskihiks on purustatud kruus, Pos 6 (5 cm) ning paekivi killustik, fr 16/32 mm (5 cm).

Teele on rajatakse 1 mahasõidukoht M5, 1 mahasõidukoht M2\* ja 1 teede T-kujuline ristmik R-T. Mahasõidukoht M3\* rajamine on ette nähtud Laeva-Palupõhja teelt Uue-Kooli katastriüksusele.

Tee algusesse paigaldatakse kahe poolega mehaaniline tõkkepuu 6 x 1,5 m (metallist, lukustatav, laius 6000 mm, kõrgus 1500 mm). Ristumiskohtadele paigaldatakse liiklusmärgid nr 221 "Anna teed" komplekt koos eelteavitusmärgiga 221+811, liiklusmärk nr 644 "Tee nimetus" (2tk). lisaks on vaja tõsta või välja vahetada kaks elektri liini posti.

Hankes tehtud muudatused võrreldes projektiga:

Ehituses kasutatakse erinevalt projektis toodud järgmisi erisusi:

1. Projektis toodud truubi otsakute ehitamisel, nõlvade kindlustamisel jm. võib kasutada ainult erosioonitõkke matti, mis koosneb 100% kookoskiududest (350 g/m2) ja mille siduselemendiks on jute nöör/võrk. Kasutatav erosioonitõkke matti peab koosnema 100% biolagunevast materjalist, mille eluiga on vähemalt 2 aastat. **Erosioonitõkke matid, mis sisaldavad plastist sidusnööre/võrkusid on keelatud.**
2. Otsakute ja nõlvade kindlustamisel võib kasutada hüdrokülvi, kuid see peab olema teostatud **50 päeva** enne ehituse lõpptähtaega ja ehituse üle andes peab otsakul/kindlustusel **kasvama ühtlane elujõuline haljastus.**
3. Projektis toodud truubi otsakute ja kivikindlustuste ehitamisel **on keelatud geotekstiilide kasutamine** kivikindlustuste kivide all.
4. Projektis toodud Terastorutruup Ø-1500mm (seina paksus 3mm, Zn=55μm, Epoxy 200μm, seest ja väljast) on ehituses asendatud Plasttorutruubiga Ø-1500mm (SN8).

Tööde tehniliseks aluseks on:

Hankeosa 1 - Vesine OÜ poolt koostatud „Aiu-Nasja luha truubi ehitusprojekt“; hankeosa 2 - Kobras AS „Palupõhja luha tee ehitamise ehitusprojekt“ (Lisa 4 – Projekt) ning asjakohastel juhtudel sellest projektist erinevuste kohta hankedokumentides esitatud täpsustused.

Tööde teostamine peab olema vastavuses Maaparandusseadusega ja Ehitusseadustikuga ning kooskõlas maaparandushoiutöödele ja teehoiutöödele esitatavate nõuetega. Ehitustöid tuleb teostada lähtudes Maaparandussüsteemi ehitamise täpsematest nõuetest (Põllumajandusministri 28.03.2019 määrus nr 38), Tee ehitamise kvaliteedinõuetest (Majandus- ja taristuministri 03.08.2015 määrus nr 101) ja Metsatee seisundi kohta esitatavatest nõuetest (Keskkonnaministri 11.06.2015 määrus nr 34) Tööde vastuvõtmisel lähtutakse RMK metsaparanduse ehitus- ja remonttööde vastuvõttu eeskirjast.

NB! Ehitaja peab objekti ehituse käigus tagama ehituses kasutatavate juurdepääsu teede nõuetekohase sõidetavuse, vajadusel teid remontima ja teostama tolmutõrjet ning ehituse lõppedes taastama kasutatud teedel ehituse eelse olukorra.

Ehitusobjektile tarnitavad looduslikud ehitusmaterjalid (liiv, kruus, paekivi) võivad pärineda vaid kehtiva kaevandamisloaga kaevandustest. Töövõtja peab esitama hankijale pärast tööde valmimist ja enne objekti üleandmist koos ehitusobjekti dokumentatsiooniga elektrooniliselt töödeldaval vormil aruande, milles näitab ära, millistest kaevandustest ta looduslikke ehitusmaterjale hankis ja millises koguses. Ehitusobjektile tarnitavate looduslike ehitusmaterjalide all ei peeta silmas objektil kohapeal tööde teostamise käigus kaevetööde tulemusel saadavat looduslikku ehitusmaterjali, mida kasutatakse samal objektil kohapeal.

Iga viidet, mille hankija teeb riigihanke alusdokumentides mõnele RHS § 88 lõikes 2 nimetatud alusele (standardile, tehnilisele tunnustusele, tehnilisele kontrollisüsteemile vms), tuleb lugeda selliselt, et see on täiendatud märkega „või sellega samaväärne“. Iga viidet, mille hankija teeb riigihanke alusdokumentides ostuallikale, protsessile, kaubamärgile, patendile, tüübile, päritolule või tootmisviisile (RHS § 88 lg 6) või märgisele (RHS § 89), tuleb lugeda selliselt, et see on täiendatud märkega „või sellega samaväärne“. Kui pakkuja soovib kvalifitseerimise tingimustele või tehnilisele kirjelduse vastavuse tõendamiseks või hankelepingu täitmisel kasutada samaväärset, siis ta näitab selle pakkumuses vabas vormis ära. Samaväärsuse kontrollimiseks esitab pakkuja vabas vormis selgitused ja tõendid.

Objektiga on võimalik tutvuda: metsaparandaja Rein Kilgi, tel: 5073440, e-mail: [rein.kilgi@rmk.ee](mailto:rein.kilgi@rmk.ee).

**NB! Objektiga tutvumisel kohapeal ei võeta vastu riigihanget puudutavaid küsimusi ega anta vastuseid.**

Töövõtja peab esitama Tellijale peale hankelepingu sõlmimist, kuid enne tööde alustamist tingimusteta, tagasivõtmatu ja Tellija esimesel nõudmisel sissenõutava võlaõigusseaduse §-le 155 vastava krediidi- või finantseerimisasutuse või kindlustusandja garantiikirja (10% hankelepingu sõlmimise aluseks olnud eduka pakkumuse maksumusest) EUR suurusele summale oma kõikide lepingust järgsete tulenevate kohustuste nõuetekohase ja tähtaegse täitmise tagamiseks. Garantiikirjas peab garantii saajaks olema märgitud RMK ning garantii peab kehtima kogu hankelepingu kehtivuse ajal ja hankelepingust järgsete tööde tulenevate tööde tegeliku teostamise perioodil ja sellele lisaks veel kaks (2) kuud, sõltumata hankelepingus näidatud hankelepingu kehtivuse ajast. Hankelepingu täitmise tähtaja pikendamise, Tellija poolt Töövõtjale tööde teostamiseks täiendava tähtaja andmise või muul viisil hankelepingust tulenevate tööde teostamise tähtaja pikenemise korral peab töövõtja garantii kehtivust vastavalt pikendama. Garantii kehtivuse õigeaegne ja kohane pikendamine on Töövõtja riisiko. Pangagarantiid võib asendada garantiisumma deponeerimine Tellija pangakontole kogu hankelepingu kohaste tööde tegeliku teostamise perioodiks (deponeeritud summa pealt Tellija intressi ei maksa).

## 6. Pakkumuse hinna ja eseme väljendamise viis ja hindamiskriteeriumid

6.1. Pakkuja esitab hankedokumentide Lisa 1 – Hinnapakkumuse vormi mõlema hankeosa kohta eraldi. eRHR süsteemis märgib pakkuja ainult Lisa 1 – Hinnapakkumuse vormilt pakkumuse maksumuse kokku ilma käibemaksuta mõlema hankeosa kohta eraldi. Juhul kui need maksumused erinevad teineteisest, loeb hankija õigeks Lisa 1 – Hinnapakkumuse vormil pakutud pakkumuse maksumust, eeldusel, et ei esine arvutusvigu.

6.2. Hankija hindab vastavaks tunnistatud pakkumusi vastavalt riigihanke alusdokumentides nimetatud pakkumuste hindamise kriteeriumidele. Hankija tunnistab edukaks pakkumuste hindamise kriteeriumide kohaselt majanduslikult soodsaima pakkumuse mõlema hankeosa kohta eraldi. Hankija arvestab majanduslikult soodsaima pakkumuse väljaselgitamisel ainult pakkumuse maksumust ja tunnistab edukaks kõige madalama maksumusega pakkumuse.

6.3. Võrdselt madalaima maksumustega pakkumuste korral selgitatakse edukas pakkumus nende pakkujate vahel liisuheitmise teel. Liisuheitmise koht ja kord teatatakse eelnevalt pakkujatele ning nende volitatud esindajatel on õigus viibida liisuheitmise juures.

6.4. Lisa 1 - Hinnapakkumuse vormil esitab pakkuja hankija poolt ettevalmistatud jaotiste kaupa hankega tellitavate ehitustööde ja materjalide ühikuhinnad ning maksumused. Ühegi kuluartikli (ehitustöö, materjali) maksumust, mis on hinnapakkumuse vormil eraldi reana kirjeldatud, ei või esitada otseselt või kaudselt mõne teise rea kuluartikli all (pakkuja ei tohi subsideerida kuluartiklit mõne teise kuluartikli arvelt), kui seda ei ole otseselt või kaudselt hankedokumentides ja/või hinnapakkumuse vormil nõutud või osundatud. Hankija kontrollib oma äranägemisel pakutavate hindade ja maksumuste õigsust ja põhjendatust ning võib otsustada tagasi lükata pakkumuse, milles on selle nõude vastu eksitud.

## 7. Hankija sätestatud tingimused hankelepingu sõlmimisel

7.1. Hankelepinguga ei võrdsustata edukaks tunnistatud pakkumust, vaid sõlmitakse eraldi dokumendina hankeleping (ud).

7.2. Hankija soovib hankelepingu (d) sõlmida mõislikul esimesel võimalusel peale hankemenetluses lepingu sõlmimise võimaluse tekkimist ning edukas pakkuja kohustub lepingu allkirjastama koheselt peale hankijalt vastavasisulise ettepaneku saamist.

## 8. Märkus selle kohta, millisel juhul hankija jätab endale võimaluse lükata tagasi kõik pakkumused

Hankija jätab endale võimaluse tagasi lükata kõik pakkumused, s. h. osade kaupa ,kui:

8.1. kõigi pakkumuste või vastavaks tunnistatud pakkumuste maksumused ületavad hanke teostamiseks ettenähtud summa või kui kõik pakkumused on hankija jaoks muul moel ebamõistlikult kallid;

8.2. kui hankemenetluse toimumise ajal on hankijale saanud teatavaks andmed, mis välistavad või muudavad hankija jaoks ebaotstarbekaks hankemenetluse lõpuleviimise hankedokumentides esitatud tingimustel või hankelepingu sõlmimine etteantud ja hankemenetluse käigus väljaselgitatud tingimustel ei vastaks muutunud asjaolude tõttu hankija varasematele vajadustele või ootustele;

8.3. kui langeb ära vajadus hanke järele põhjusel, mis ei sõltu hankijast või põhjusel, mis sõltub või tuleneb seadusandluse muutumisest, kõrgemalseisvate asutuste haldusaktidest ja toimingutest või RMK nõukogu poolt investeeringute eelarve muutmisest.

## 9. Hankedokumentide lisad

Hankedokumendid koosnevad käesolevast hankedokumentide põhitekstist ning järgmistest lisadest:

9.1. Lisa 1 – Hinnapakkumuse vorm

9.2. Lisa 2 – Hankelepingu vorm

9.3. Lisa 3 – Pakkumuses kasutatavad vormid

9.4. Lisa 4 – Projekt